Obama avlyser Putin-møte etter Snowden-asyl
Det melder nyhetsbyrået Assosciated Press. Senest tirsdag sa Obama at han kom til å reise på G20-møtet i St. Petersburg i september, der det var ventet at han og Putin ville ha private samtaler. Nyhetsbyrået slår fast at endringene i planen er ren gjengjeldelse for at Russland har valgt å gi asyl til den amerikanske varsleren Edward Snowden. Det går Det hvite hus langt i å bekrefte: - Vi kommer fortsatt til å jobbe med Russland på områder der vi har felles interesser, men det var enstemmig blant presidenten og rådgiverne hans at et møte ikke var hensiktsmessig i klimaet som hersker nå, sier assisterende sikkerhetsrådgiver Ben Rhodes til AP.I stedet for det bilaterale møtet med Putin legger Obama veien om Sverige, det første besøket av en amerikansk president hos svenskene siden 2001. Snowden offentliggjorde i juni hemmelige og svært sensitive opplysninger om amerikansk overvåking av nasjonal og internasjonal tele- og datatrafikk. Obama deltok tirsdag i humorprogrammet «The Tonight Show» på NBC. Der uttrykte han irritasjon og skuffelse over at varsleren nå er trygg i Moskva. - Til tider vender de tilbake til en kald krig-mentalitet, sa han. - Det jeg sier til president Putin er at fortiden og ... vi er nødt til å tenke på fremtiden. Og det er ingen grunn til at vi ikke skal være i stand til å samarbeide mer effektivt enn vi gjør. Betent forhold Obama bekreftet videre at han faktisk reiser for å delta på G20-toppmøtet i høst, men det ble ikke spurt om han ville møte Putin. Forholdet mellom presidentene og landene har vært betent, også lenge før Snowden begynte å lekke hemmelig informasjon. Borgerkrigen i Syria, menneskerettigheter i Russland og rakketforsvar i Vest-Europa er blant stridsemnene som skaper stor frustrasjon både i Det hvit hus og Kreml.Russiske myndigheter er skuffet over Obamas nei. De regner med at USAs president Barack Obama har avlyst møtet med president Vladimir Putin som følge av Snowden-saken. - Vi er skuffet, sier Putins rådgiver Jurij Usjakov, melder NTB. Han sier at man i Moskva går ut fra at avlysningen kommer som en følge av beslutningen om å gi asyl til NSA-varsleren Edward Snowden. Usjakov sier at saken viser at USA ikke er rede til å ha «jevnbyrdige relasjoner» med Russland, men at invitasjonen til Obama fortsatt står ved lag.
Barack Obama vil likevel ikke besøke Russlands president Vladimir Putin i høst. Han tar heller turen til Sverige.